L-inqas rata ta' każi ġodda f'aktar minn xahrejn; 40 każ ġdid filwaqt li jirkupraw 144 persuna In-numru ta' każi ġodda reġistrati matul dawn l-aħħar 24 siegħa jirriżulta li huwa l-inqas rapportat f'inqas minn xahrejn. Dan hekk kif minn 1,776 swab test li saru rriżultaw 40 każ ġdid filwaqt li kienu rapportati li rkupraw 144 persuna. L-aħħar darba li n-numru ta' każi attivi rapportati kien inqas minn dak tal-lum kien nhar l-1 ta' Ottubru li għadda, meta n-numru ta' każi ġodda reġistrati kien ta' 37. Intant filwaqt li l-każi tal-lum għadhom qed jiġu investigati, mill-każi reġistrati lbieraħ jirriżulta li kien hemm 18-il każ ta' persuni li rriżultaw pożittivi wara li ġew f'kuntatt ma' qraba tagħhom pożittivi għall-Covid-19; 17-il każ ta' trasmissjoni tal-virus fuq il-post tax-xogħol; u 11-il każ li rriżultat wara li kien sar kuntatt ma' persuni oħrajn pożittivi.